Document ID: 32008R0720

32008R0720
L 198/17
SLUŽBENI LIST EUROPSKE UNIJE
25.07.2008.
UREDBA KOMISIJE (EZ) br. 720/2008
od 25. srpnja 2008.
o zajedničkim detaljnim pravilima za primjenu Uredbe Vijeća (EZ) br. 1234/2007 u pogledu skladištenja i kretanja proizvoda koje je otkupila agencija za plaćanja ili interventna agencija
(Kodificirana verzija)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavi zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno članak 43. u vezi s njezinim člankom 4.,
budući da:
(1)
Uredba Komisije (EEZ) br. 3515/92 od 4. prosinca 1992. o zajedničkim detaljnim pravilima za primjenu Uredbe Vijeća (EEZ) br. 1055/77 o skladištenju i kretanju proizvoda koje je otkupila interventna agencija (2) više je puta značajno izmijenjena (3). Zbog jasnoće i racionalnosti navedenu je Uredbu potrebno kodificirati.
(2)
Nadležna tijela su obaviještena o trgovini dotičnim proizvodima. Zbog administrativne jednostavnosti poželjno je ne zahtijevati dozvolu za proizvode koje posjeduje agencija za plaćanja ili interventna agencija koji se izvoze u treću zemlju na skladištenje ili se vraćaju u državu članicu otpreme.
(3)
Mjere predviđene u ovoj Uredbi su u skladu s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
POGLAVLJE 1.
OPĆE ODREDBE
Članak 1.
Ne dovodeći u pitanje odstupanja predviđena u posebnim pravilima zajednice za neke proizvode, ova Uredba propisuje zajednička detaljna pravila za primjenu članka 39. Uredbe (EZ) br. 1234/2007.
POGLAVLJE 2.
PROIZVODI U INTERVENCIJI KOJI SE PREVOZE NA SKLADIŠTENJE U TREĆE ZEMLJE
Članak 2.
U slučajevima koji spadaju pod članak 39. stavak 5. točku (a) Uredbe (EZ) br. 1234/2007, kad se proizvodi izvoze u treću zemlju na skladištenje, dokument iz članka 3. te Uredbe i izvozna deklaracija moraju se položiti u nadležnoj carinarnici u državi članici gdje agencija za plaćanja ili interventna agencija odgovorna za proizvode ima sjedište.
Izvozna deklaracija i ako je potrebno vanjska provozna isprava Zajednice ili istovjetni nacionalni dokument moraju navoditi jedan od unosa iz Priloga I.
Za carinske izvozne formalnosti nije potrebna izvozna dozvola.
Članak 3.
Dokument iz članka 2. izdaje nadležna agencija za plaćanja ili interventna agencija države članice otpreme, on mora imati broj i sadržavati:
(a)
opis proizvoda i prema potrebi sve druge informacije potrebne za kontrolu;
(b)
broj, vrstu i prema potrebi oznake i brojeve paketa;
(c)
bruto i neto težinu proizvoda;
(d)
upućivanje na članak 39. Uredbe (EZ) br. 1234/2007 u kojem se navodi da su proizvodi namijenjeni skladištenju;
(e)
adresu predloženog mjesta skladištenja.
U slučaju primjene članka 2. ovaj se dokument mora čuvati u carinarnici u kojoj je pohranjena izvozna deklaracija, a kopija tog dokumenta mora pratiti proizvod.
Članak 4.
1. Ako se proizvodi u posjedu agencije za plaćanja ili interventne agencije skladišteni u trećoj zemlji naknadno ponovno uvoze u državu članicu u čijoj nadležnosti je takva agencija, bez da su prodani:
(a)
ponovni uvoz podliježe članku 39. stavku 5. Uredbe (EZ) br. 1234/2007; i
(b)
nije potrebno dostaviti uvoznu dozvolu.
2. Pored toga, carinarnici ponovnog uvoza potrebno je dostaviti sljedeće dokumente:
(a)
ovjerenu izvoznikovu kopiju izvozne deklaracije izdane u pogledu izvoza proizvoda u treću zemlju skladištenja, ili kopiju ili fotokopiju tog dokumenta čiju je usklađenost s originalom potvrdila carinarnica koja je izdala taj original;
(b)
dokument koji je izdala agencija za plaćanja ili interventna agencija odgovorna za proizvode koji sadrži informacije iz članka 3. točaka (a) do (d).
Ovi se dokumenti čuvaju u carinarnici koja je izdala dokumente.
POGLAVLJE 3.
PROIZVODI U INTERVENCIJI KOJI SE PREBACUJU IZ JEDNE AGENCIJE ZA PLAĆANJA ILI INTERVENTNE AGENCIJE U DRUGU
Članak 5.
U slučajevima koji spadaju pod članak 39. stavak 5. točku (b) Uredbe (EZ) br. 1234/2007, kad se proizvodi šalju u drugu državu članicu u okviru operacije premještanja proizvode mora pratiti kontrolni primjerak T5 iz članka 912.a do 912.g Uredbe Komisije (EEZ) br. 2454/93 (4). Kontrolni primjerak T5 izdaje agencija za plaćanja ili interventna agencija koja šalje proizvode i u njemu u polju 104 mora biti naveden jedan od unosa navedenih u Prilogu II. ovoj Uredbi.
U polju 107 mora se nalaziti broj ove Uredbe.
Države članice mogu dopustiti da kontrolni primjerak T5 izda tijelo ovlašteno za tu namjenu umjesto agencije za plaćanja ili interventne agencije.
Kontrolni primjerak T5 se mora vratiti direktno agenciji za plaćanja ili interventnoj agenciji koja je poslala proizvode, nakon odgovarajuće provjere i ovjere agencije za plaćanja ili interventne agencije države članice u koju su proizvodi premješteni.
POGLAVLJE 4.
ZAVRŠNE ODREDBE
Članak 6.
Uredba (EEZ) br. 3515/92 se stavlja izvan snage.
Upućivanja na Uredbu stavljenu izvan snage smatraju se upućivanjima na ovu Uredbu i tumače se u skladu s korelacijskom tablicom iz Priloga IV.
Članak 7.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 25. srpnja 2008.

Labels: 8
3
15